Document ID: 32003D0308

Απόφαση της Επιτροπής
της 2ας Μαΐου 2003
σχετικά με τη μη καταχώριση της ουσίας metalaxyl στο παράρτημα I της οδηγίας 91/414/ΕΟΚ του Συμβουλίου και την απόσυρση των εγκρίσεων για φυτοπροστατευτικά προϊόντα που περιέχουν τη δραστική αυτή ουσία
[κοινοποιηθείσα υπό τον αριθμό Ε(2003) 1421]
(Κείμενο που παρουσιάζει ενδιαφέρον για τον ΕΟΧ)
(2003/308/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση φυτοπροστατευτικών προϊόντων στην αγορά(1), όπως τροποποιήθηκε τελευταία από την οδηγία 2003/23/ΕΚ της Επιτροπής(2), και ιδίως το άρθρο 8 παράγραφος 2 τέταρτο εδάφιο,
τον κανονισμό (ΕΟΚ) αριθ. 3600/92 της Επιτροπής, της 11ης Δεκεμβρίου 1992, σχετικά με τον καθορισμό λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου σχετικά με τη διάθεση φυτοπροστατευτικών προϊόντων στην αγορά(3), όπως τροποποιήθηκε τελευταία από τον κανονισμό (ΕΚ) αριθ. 2266/2000(4), και ιδίως το άρθρο 7 παράγραφος 3Α στοιχείο β),
Εκτιμώντας τα ακόλουθα:
(1) Στο άρθρο 8 παράγραφος 2 της οδηγίας 91/414/ΕΟΚ προβλέπεται ότι η Επιτροπή εκτελεί πρόγραμμα εργασίας για την εξέταση των δραστικών ουσιών οι οποίες χρησιμοποιούνται σε φυτοπροστατευτικά προϊόντα τα οποία κυκλοφορούσαν στην αγορά ήδη στις 25 Ιουλίου 1993. Στον κανονισμό (ΕΟΚ) αριθ. 3600/92 θεσπίστηκαν λεπτομερείς κανόνες για τη διεξαγωγή του προγράμματος αυτού.
(2) Στον κανονισμό (ΕΚ) αριθ. 933/94 της Επιτροπής, της 27ης Απριλίου 1994, που αφορά τον καθορισμό των δραστικών ουσιών των φυτοπροστατευτικών προϊόντων και των εισηγητών κρατών μελών για την εφαρμογή του κανονισμού (ΕΟΚ) αριθ. 3600/92(5), όπως τροποποιήθηκε τελευταία από τον κανονισμό (ΕΚ) αριθ. 2230/95(6), ορίστηκαν οι δραστικές ουσίες που θα πρέπει να αξιολογηθούν στο πλαίσιο του κανονισμού (ΕΟΚ) αριθ. 3600/92, ορίστηκε κράτος μέλος για να ενεργεί ως εισηγητής όσον αφορά την αξιολόγηση κάθε ουσίας και ορίστηκαν οι παραγωγοί καθεμιάς δραστικής ουσίας, οι οποίοι υπέβαλαν εγκαίρως κοινοποίηση σύμφωνα με τις διατάξεις του άρθρου 4 παράγραφος 2 του κανονισμού (ΕΟΚ) αριθ. 3600/92.
(3) H ουσία metalaxyl συγκαταλέγεται στις 89 δραστικές ουσίες που ορίστηκαν στον κανονισμό (ΕΟΚ) αριθ. 933/94.
(4) Ο κύριος κοινοποιών φορέας (Novartis, ήδη Syngenta) πληροφόρησε την Επιτροπή και το κράτος μέλος εισηγητή ότι δεν επιθυμούσε πλέον να συμμετέχει στο πρόγραμμα εργασίας για την ανωτέρω δραστική ουσία, και επομένως δεν θα υποβάλλει πλέον περαιτέρω πληροφορίες.
(5) Κατά τις διατάξεις όμως του άρθρου 7 παράγραφος 1 στοιχείο γ) του κανονισμού (ΕΟΚ) αριθ. 3600/92, η Πορτογαλία, με την ιδιότητα του κράτους μέλους που έχει ορισθεί εισηγητής, υπέβαλε στις 26 Ιανουαρίου 2001 στην Επιτροπή την έκθεση αξιολόγησης των πληροφοριών που υποβλήθηκαν από τους κοινοποιούντες σύμφωνα με τις διατάξεις του άρθρου 6 παράγραφος 1 του ανωτέρω κανονισμού.
(6) Μόλις παρέλαβε την έκθεση του κράτους μέλους εισηγητή, η Επιτροπή ανέλαβε διαβουλεύσεις με εμπειρογνώμονες των κρατών μελών στο πλαίσιο της μόνιμης επιτροπής για την τροφική αλυσίδα και την υγεία των ζώων καθώς και με τον απομείναντα κοινοποιούντα φορέα [Industrias Químicas del Vallés sa (IQV)], όπως προβλέπεται στο άρθρο 7 παράγραφος 3 του κανονισμού (ΕΟΚ) αριθ. 3600/92.
(7) Ο απομείνας κοινοποιών φορέας δεν υπέβαλε πλήρη φάκελο σχετικά με το metalaxyl εντός του χρονικού διαστήματος που αναφέρεται στο άρθρο 6 παράγραφος 1 του κανονισμού (ΕΟΚ) αριθ. 3600/92. Τοιουτοτρόπως, η συνέχιση της αξιολόγησης του metalaxyl μπορούσε να πραγματοποιηθεί μόνο με βάση το φάκελο που υπέβαλε η εταιρεία Syngenta. Ωστόσο, επειδή η IQV δεν είχε πρόσβαση στο φάκελο αυτό, ούτε ήταν σε θέση να υποβάλει στοιχεία σχετικά με θέματα αναφυόμενα από την αξιολόγηση του φακέλου ούτε να ολοκληρώσει το δικό της φάκελο εντός ευλόγου χρονικού διαστήματος. Ως εκ τούτου, δεν υπάρχει δυνατότητα οργάνωσης αποδοτικής ανασκόπησης του metalaxyl από ομότιμους ειδήμονες. Για το λόγο αυτό δεν κατέστη δυνατό να εξαχθεί ως συμπέρασμα ότι με βάση τα υποβληθέντα στοιχεία για το metalaxyl μπορεί να αναμένεται, υπό τις προταθείσες συνθήκες χρησιμοποίησης, τα φυτοπροστατευτικά προϊόντα που περιέχουν metalaxyl πληρούν σε γενικές γραμμές τις απαιτήσεις που ορίζονται στο άρθρο 5 παράγραφος 1 στοιχεία α) και β) της οδηγίας 91/414/ΕΟΚ.
(8) Ως εκ τούτου, δεν θα πρέπει να καταχωρισθεί η δραστική ουσία metalaxyl στο παράρτημα I της οδηγίας 91/414/ΕΟΚ.
(9) Η επανεξέταση οριστικοποιήθηκε στις 18 Οκτωβρίου 2002 με τη μορφή της έκθεσης ανασκόπησης της Επιτροπής για το metalaxyl σύμφωνα με το άρθρο 7 παράγραφος 6 του κανονισμού (ΕΟΚ) αριθ. 3600/92.
(10) Θα πρέπει να ληφθούν μέτρα για να διασφαλιστεί ότι οι χορηγηθείσες εγκρίσεις για τα φυτοπροστατευτικά προϊόντα που περιέχουν την ουσία metalaxyl θα ανακληθούν εντός συγκεκριμένου χρονικού διαστήματος και δεν θα ανανεωθούν, ούτε θα χορηγηθούν νέες εγκρίσεις για τα εν λόγω προϊόντα.
(11) Τυχόν περίοδος χάριτος που θα παραχωρηθεί από τα κράτη μέλη για την απομάκρυνση, την αποθήκευση, τη διάθεση στην αγορά και τη χρησιμοποίηση των υφιστάμενων αποθεμάτων φυτοπροστατευτικών προϊόντων που περιέχουν metalaxyl, σύμφωνα με το άρθρο 4 παράγραφος 6 της οδηγίας 91/414/ΕΟΚ, θα πρέπει να περιορίζεται σε χρονικό διάστημα που δεν υπερβαίνει τους δώδεκα μήνες, ώστε να επιτραπεί η χρησιμοποίηση των υφιστάμενων αποθεμάτων σε μία το πολύ ακόμη καλλιεργητική περίοδο.
(12) Η παρούσα απόφαση δεν προδικάζει οποιαδήποτε ενέργεια την οποία ενδέχεται να αναλάβει η Επιτροπή σε μεταγενέστερο στάδιο για την εν λόγω δραστική ουσία, στο πλαίσιο της οδηγίας 79/117/ΕΟΚ του Συμβουλίου, της 21ης Δεκεμβρίου 1978, περί απαγορεύσεως της θέσεως σε κυκλοφορία και της χρησιμοποιήσεως φυτοφαρμακευτικών προϊόντων που περιέχουν ορισμένες δραστικές ουσίες(7), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας.
(13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η ουσία metalaxyl δεν καταχωρίζεται ως δραστική ουσία στο παράρτημα I της οδηγίας 91/414/ΕΟΚ.
Άρθρο 2
Τα κράτη μέλη διασφαλίζουν ότι:
α) εγκρίσεις φυτοπροστατευτικών προϊόντων τα οποία περιέχουν metalaxyl αποσύρονται εντός χρονικού διαστήματος έξι μηνών από την ημερομηνία έκδοσης της παρούσας απόφασης·
β) από την ημερομηνία έκδοσης της παρούσας απόφασης δεν χορηγείται δυνάμει της παρέκκλισης η οποία προβλέπεται στο άρθρο 8 παράγραφος 2 της οδηγίας 91/414/ΕΟΚ καμία έγκριση ή ανανέωση έγκρισης φυτοπροστατευτικού προϊόντος το οποίο περιέχει metalaxyl.
Άρθρο 3
Τυχόν περίοδος χάριτος παραχωρούμενη από κράτη μέλη σύμφωνα με τις διατάξεις του άρθρου 4 παράγραφος 6 της οδηγίας 91/414/ΕΟΚ είναι όσο το δυνατόν βραχύτερη και δεν υπερβαίνει τους 18 μήνες από την ημερομηνία έκδοσης της παρούσας απόφασης.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 2 Μαΐου 2003.

Labels: 0
3
20
6